Alternatura ascendix al pic Aitana, el “sostre d'Alacant”
27 de gener 2025

![](/media/2l1dytpb/alternaturaaitana_c.jpg?width=850&height=478.6036036036036)

Quasi 30 persones es van desplaçar este dissabte des de Sagunt fins a la serra Aitana per a ascendir el pic més alt de la província d'Alacant, del mateix nom i que compta 1.558 msnm. L'excursió es va desenvolupar en el marc de les activitats previstes dins de l'agenda trimestral del programa Alternatura, que organitza la Regidoria d'Activitat Física, Salut i Esports de l'Ajuntament de Sagunt.

Al llarg del recorregut, de dificultat moderada-difícil, amb un terreny de pedra solta i ascensió per canal, les persones participants van poder contemplar el relleu extremadament accidentat amb forts pendents i vessants de tipus cingle-talús, així com altres pics pròxims com ara la Penya Alta (1.506 msnm), la Penya Mulero (1.308 msnm) i l'Alt del Carrascal (1.200 msnm).

Una vegada coronat el pic, després d'un itinerari d'uns 7 km, amb un desnivell acumulat tant positiu com negatiu de 722 m, i havent arrancat a uns 1.009 m, el grup va poder delectar-se amb les vistes i observar de prop la base militar que es troba en el cim des dels anys 1960, amb les seues antenes de suport a la navegació aèria i marítima de l'OTAN.

*   [](http://www.facebook.com/sharer.php?u=https://aytosagunto.es/va/actualitat/2025-01-27-alternatura-ascendix-al-pic-aitana-el-sostre-d-alacant/ "Facebook")
*   [](http://twitter.com/share?url=https://aytosagunto.es/va/actualitat/2025-01-27-alternatura-ascendix-al-pic-aitana-el-sostre-d-alacant/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-01-27-alternatura-ascendix-al-pic-aitana-el-sostre-d-alacant/ "Linked In")
*   [](mailto:?body=https://aytosagunto.es/va/actualitat/2025-01-27-alternatura-ascendix-al-pic-aitana-el-sostre-d-alacant/)